CELEX: 32015R1475
Language: bg
Date: 2015-08-27 00:00:00
Title: Регламент (ЕС) 2015/1475 на Комисията от 27 август 2015 година за изменение на Регламент (ЕС) № 284/2013 във връзка с преходните мерки по отношение на процедурите относно продуктите за растителна защита (Текст от значение за ЕИП)

28.8.2015   
            
            
               BG
            
            
               Официален вестник на Европейския съюз
            
            
               L 225/10
            
         РЕГЛАМЕНТ (ЕС) 2015/1475 НА КОМИСИЯТА
   от 27 август 2015 година
   за изменение на Регламент (ЕС) № 284/2013 във връзка с преходните мерки по отношение на процедурите относно продуктите за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 78, параграф 1, буква б) от него,
   като има предвид, че:
   
               (1)
            
            
               С Регламент (ЕС) № 284/2013 на Комисията (2) се отменя Регламент (ЕС) № 545/2011 на Комисията (3) и се определят нови изисквания за продуктите за растителна защита.
            
         
               (2)
            
            
               За да се даде възможност на държавите членки и на заинтересованите страни да се подготвят за изпълнението на новите изисквания, в Регламент (ЕС) № 284/2013 се установяват преходни мерки, както по отношение на предоставянето на данни за заявления за одобрение, подновяване на одобрение или изменение на условията за одобрение за активни вещества, така и за предоставянето на данни за заявления за разрешение съгласно член 28 от Регламент (ЕО) № 1107/2009, което включва подновяването на разрешения или изменение на разрешения за продукти за растителна защита.
            
         
               (3)
            
            
               Очакваше се, че всички заявления за подновяване на разрешения за продукти, съдържащи активни вещества, подновени в съответствие с Регламент (ЕС) № 1141/2010 на Комисията (4), ще бъдат подадени до 31 декември 2015 г. Поради това Регламент (ЕС) № 545/2011 щеше да се прилага към тези заявления. Въпреки това изглежда, че някои от тези заявления ще трябва да бъдат подадени след 31 декември 2015 г.
            
         
               (4)
            
            
               С цел да се гарантира, че всички заявления за подновяване на разрешенията за продукти за растителна защита, съдържащи вещества, подновени в съответствие с Регламент (ЕС) № 1141/2010, са предмет на същите изисквания за данните, е уместно да се предвидят преходни мерки, така че изискванията за данните съгласно Регламент (ЕС) № 545/2011 да се прилагат към всички такива заявления.
            
         
               (5)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 4, параграф 1 от Регламент (ЕС) № 284/2013 се добавя следната алинея:
   
      „Регламент (ЕС) № 545/2011 продължава да се прилага по отношение на процедурите по подновяване на разрешения на продукт за растителна защита съгласно член 43, параграф 2 от Регламент (ЕО) № 1107/2009 след подновяването за дадено активно вещество в съответствие с Регламент (ЕС) № 1141/2010.“
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 август 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Регламент (ЕС) № 284/2013 на Комисията от 1 март 2013 г. за установяване на изискванията за данни за продукти за растителна защита в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 93, 3.4.2013 г., стр. 85).
   
      (3)  Регламент (ЕС) № 545/2011 на Комисията от 10 юни 2011 г. за прилагане на Регламент (ЕО) № 1107/2009 на Европейския парламент и на Съвета по отношение на изискванията за данни за продукти за растителна защита (ОВ L 155, 11.6.2011 г., стр. 67).
   
      (4)  Регламент (ЕС) № 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (ОВ L 322, 8.12.2010 г., стр. 10).